黄庭坚
送焦浚明
西瞻岷山兮东望峨眉，锦江清且涟漪。
地灵山秀诞豪杰，来入中州振羽仪。
相如傲万物，子云穷一经。
黄金卖赋聘私室，白头大夫不公卿。
穷阎卜肆闲，十步一豪英。
竟无人识李仲元，不可屈致严君平。
四君德音闭黄壤，只今垄头松柏声。
我住叶公城，常如井底坐。
不谓焦夫子，闻风肯来过。
焦子初见我，如兰生幽林。
春风为披拂，始得香满襟。
中怀坦夷眉宇静，外慕淡薄天机深。
花开鸟啼昼寂寂，酒阑烛明夜沈沈。
人皆扶牵烂漫醉，子更把书求本心。
二年与灯火，琢子之玉链我金。
焦夫子，我以陋邦无人把书策，邂逅逢君得三益。
胡为弃我忽远行，手捧嘉阳从事檄。
焦夫子，君起为我舞，我其为君歌。
君方跨马涉远道，湖外地少山川多。
霜秋摇落天日远，西风翻翻水惊波。
一筵谈笑遂相失，两地离愁各奈何。
焦夫子，酒行君定起。
此杯须百分，少别遂万里。
归寻所种树，应已数千尺。
试照嘉阳水，君发犹未白。
古人不朽事，所愿更勉力。
别後相逢岂在言，拭目看君进明德。